DA Den Europæiske Unions Tidende C 278/12

Høringskonsulentens endelige rapport (1) i Sag COMP/39.596 — British Airways/American Airlines/Iberia (BA/AA/IB)

2010/C 278/08

1. Baggrund

Sagen vedrører British Airways Plc. (»BA«), American Airlines Inc. (»AA«) og Iberia Líneas Aéreas de España, SA (»IB«) (benævnes i det følgende under ét »parterne«).

Parterne bekendtgjorde i juni 2008, at de havde til hensigt at oprette et joint venture med indtægtsdeling, der skulle dække alle parternes flypassagertjenester på de transatlantiske ruter. Der fastsættes i aftalen et vidtgående samarbejde mellem parterne på disse ruter omfattende prisfastsættelse, kapacitet og koordinering af flyplaner samt indtægtsdeling. Kommissionen indledte den 25. juli 2008 på eget initiativ en undersøgelse af det planlagte samarbejde. Virgin Atlantic indgav den 30. januar 2009 en formel klage i denne sag.

Det udkast til afgørelse, Kommissionen har fået forelagt, vedrører konkurrencemæssige betænkeligheder, der er påpeget i forbindelse med den aftale, som er indgået af BA, AA og IB, jf. artikel 101 i TEUF.

2. Skriftlig procedure

Kommissionen indledte en formel procedure og vedtog på baggrund af sine undersøgelser efterfølgende en klagepunktsmeddelelse den 29. september 2009. Parterne fik aktindsigt, og der blev etableret et datarum, således at de kunne få adgang til alle de økonometriske data, der var anvendt i klagepunktsmeddelelsen.

Alle parter anmodede om forlængelse af fristen for at indgive svar på klagepunktsmeddelelsen. Jeg efterkom disse anmodninger, og alle parter indgav deres svar rettidigt den 9. december 2009.

Jeg har under sagsforløbet givet fire interesserede tredjeparter adgang til en ikke-fortrolig udgave af klagepunktsmeddelelsen, og de blev af Kommissionen opfordret til at indsende deres kommentarer.

Der blev ikke afholdt mundtlig høring, da der ikke blev anmodet herom.

Parterne bestred i deres svar, at aftalen skulle give anledning til konkurrencemæssige betænkeligheder, men indledte efterfølgende diskussioner med Kommissionens tjenestegrene om mulige tilsagn, som skulle fjerne de betænkeligheder, der var givet udtryk for i klagepunktsmeddelelsen.

Kommissionen indledte den 25. januar 2010 en uformel markedstest af parternes første tilsagn ved at anmode om oplysninger fra 11 tredjeparter — 10 andre flyselskaber og slotkoordinatoren i London Heathrow. De foreslåede tilsagn vedrører de seks ruter, hvor der stadig var betænkeligheder, dvs. London-Dallas, London-Boston, London-Miami, London-Chicago, London-New York og Madrid-Miami. Der er tale om slotløsninger i form af forpagtninger på fire af disse ruter samt særlige prorataaftaler (føderuter), interline-aftaler (billetkombination) og frequent flyer-programmer (FFP'er) på alle ruter. De foreslåede tilsagn har en varighed på 10 år.

Alle de, der var omfattet af den uformelle markedstest, indsendte svar, som parterne modtog ikke-fortrolige versioner af. På baggrund af de modtagne svar fremlagde BA, AA og IB den 26. februar 2010 reviderede tilsagn.

Den 10. marts 2010 offentliggjorde Kommissionen i medfør af artikel 27, stk. 4 (2), en meddelelse i Den Europæiske Unions Tidende, som opsummerede betænkelighederne og de reviderede tilsagn og samtidigt opfordrede interesserede tredjeparter til at fremsætte bemærkninger om denne meddelelse senest en måned efter offentliggørelsen. Der blev modtaget i alt fem svar, hovedsagelig fra andre luftfartsselskaber og rejsearrangører.

Kommissionen informerede parterne om resultatet af markedstesten, som fik dem til efterfølgende at fremsætte yderligere tilsagn.

I henhold til artikel 7, stk. 1, i forordning (EF) nr. 773/2004 meddelte Kommissionen den 18. maj 2010 Virgin Atlantic, at den indledningsvis vurderede, at hvis de tilsagn, parterne havde formuleret, blev gjort bindende for dem i overensstemmelse med artikel 9 i forordning (EF) nr. 1/2003, ville der for Den Europæiske Union ikke være tilstrækkelig interesse i at gennemføre yderligere undersøgelser af den påståede overtrædelse. Den 15. juni 2010 indsendte Virgin Atlantic yderligere bemærkninger.

Den 25. juni 2010 foretog parterne yderligere en ændring af de tidligere formulerede tilsagn, som blev indsendt til Kommissionen.

Kommissionen er nu nået frem til den konklusion, at sagen på baggrund af de seneste tilsagn — og uden at det berører artikel 9, stk. 2, — bør afsluttes.

Parterne har over for Kommissionen erklæret, at de alle har haft tilstrækkelig adgang til de oplysninger, de fandt nødvendige for at formulere tilsagn, der kunne fjerne de betænkeligheder, som Kommissionen havde givet udtryk for.

Høringskonsulenten har ikke modtaget yderligere anmodninger eller klager i denne sag — hverken fra parterne eller tredjeparter.

På baggrund af ovenstående og under hensyn til, at der endnu ikke er truffet afgørelse om, hvorvidt klagen skal afvises, finder jeg, at retten til at blive hørt er blevet respekteret i denne sag.

Bruxelles, den 12. juli 2010. Michael ALBERS

(1) I henhold til artikel 15 og 16 i Kommissionens afgørelse 2001/462/EF, EKSF af 23. maj 2001 om høringskonsulentens kompetenceområde under behandlingen af visse konkurrencesager — EFT L 162 af 19.6.2001, s. 21.

(2) Alle artikler nævnt i det følgende refererer til forordning (EF) nr. 1/2003.